Sirdaryo viloyatida “Har bir oila — tadbirkor” Dasturini amalga oshirishga doir qo‘shimcha chora-tadbirlar to‘g‘risida

O‘zbekiston Respublikasi Prezidentining 2018-yil 7-iyundagi ““Har bir oila — tadbirkor” dasturini amalga oshirish to‘g‘risida” PQ-3777-sonli Qaroriga muvofiq aholining moddiy sharoitlarini tubdan yaxshilash, turmush tarzi sifati va darajasida sezilarli ijobiy o‘zgarishlarni ta’minlashga qaratilgan “Har bir oila — tadbirkor” dasturini Sirdaryo viloyatining barcha tuman va shaharlarida amalga oshirishni yanada kengaytirish maqsadida: 
 1. Sirdaryo viloyatida “Har bir oila — tadbirkor” dasturining amalga oshirilishini moliyalashtirish maqsadlariga qo‘shimcha ravishda O‘zbekiston Respublikasi Tiklanish va taraqqiyot jamg‘armasi AT O‘zsanoatqurilishbankka 50 mln. AQSh dollari ekvivalenti miqdorida mablag‘larni milliy valyutada yillik 5 foiz stavkada, 3 yil imtiyozli davr bilan 7 yil muddatga ajratsin. 
 2. Dastur amalga oshirilishini muvofiqlashtirish, tizimli monitoring qilish va ro‘yobga chiqarilishiga ko‘maklashish O‘zbekiston Respublikasi Moliya vazirining o‘rinbosari A.R. Karimov, Iqtisodiyot va sanoat vazirining o‘rinbosari B.Sh. Usmonov, Markaziy bank raisining o‘rinbosari A.R. Islamovlar — Dastur koordinatorlariga yuklatilsin. 
 3. AT O‘zsanoatqurilishbank (A. Voitov) ushbu kredit mablag‘larini Dastur koordinatorlari taqsimotiga asosan Sirdaryo viloyatida faoliyat yurituvchi tijorat banklariga milliy valyutada yillik 5 foiz stavkada, 3 yil imtiyozli davr bilan 7 yil muddatda qaytarish sharti bilan qayta moliyalashtirsin. 
 Dastur koordinatorlari zimmasiga Sirdaryo viloyatining tumanlari (shaharlari) salohiyati, shakllantirilgan loyihalarning istiqboli va qo‘shimcha ish o‘rinlari yaratishga yo‘naltirilganligi hamda haqiqiy ehtiyojdan kelib chiqqan holda Sirdaryo viloyatidagi tijorat banklari va tumanlar (shaharlar) kesimida taqsimlasin hamda ularga zarur hollarda qayta taqsimlash vakolati berilsin. 
 4. Mazkur mablag‘lar hisobidan kreditlar tadbirkorlik bilan shug‘ullanish va faoliyat turini kengaytirish istagini bildirgan aholi hamda tadbirkorlik subyektlariga yillik 8 foiz stavkada 6 oygacha imtiyozli davr bilan 3 yildan ko‘p bo‘lmagan muddatga ajratiladi.
 5. Belgilab qo‘yilsinki, ushbu Dastur doirasida tijorat banklari tomonidan: 
 eng kam ish haqining yuz ellik baravarigacha miqdoridagi mikrokreditlar — daromad olishga qaratilgan muayyan mehnat faoliyati bilan shug‘ullanish istagida bo‘lgan jismoniy shaxslarga tovarlar (xizmatlar) shartnoma asosida kelishilgan narxda yetkazib berilgandan (xizmatlar ko‘rsatilgandan) va jismoniy shaxs — loyiha egasi undan qoniqish hosil qilganidan so‘ng ajratiladi va mablag‘lar mahsulot yetkazib beruvchi (xizmat ko‘rsatuvchi)ning hisobraqamiga o‘tkazib beriladi;
 eng kam ish haqining ming baravarigacha miqdordagi kreditlar — ustuvor ravishda imtiyozli kreditlarga muhtoj kichik tadbirkorlik subyektlarining yangi ish o‘rinlari yaratishga qaratilgan va zamonaviy mini texnologiyalar asosida ishlab chiqarish hamda xizmatlar ko‘rsatishga doir loyihalariga yo‘naltiriladi;
 eng kam ish haqining ming baravaridan ortiq miqdorda kreditlar — viloyatning tuman va shaharlarini ijtimoiy-iqtisodiy rivojlantirishda muhim ahamiyatga ega, samaradorligi yuqori va barqaror ish o‘rinlari yaratishga qaratilgan kichik tadbirkorlik subyektlarining loyihalariga Dastur koordinatorlarining xulosalari asosida ajratiladi.
 6. “Har bir oila — tadbirkor” dasturini amalga oshirish doirasida: 
 imtiyozli kreditlar tuman va shaharlarda tashkil etilgan Hududiy ishchi guruhlarning oilalarni xohish va istaklarini, ushbu faoliyatni amalga oshirish uchun yetarli sharoitlari mavjudligini chuqur o‘rganib, har bir oilaning taklif etayotgan loyihalariga kredit ajratish maqsadga muvofiqligi to‘g‘risida xulosalari asosida ajratilishi; 
 kreditlarning samaradorligini va o‘z muddatlarida qaytarilishini ta’minlashga viloyat Tashkiliy muvofiqlashtiruvchi ishchi guruhi va Hududiy ishchi guruhlar mas’ul ekanliklari belgilab qo‘yilsin.
 7. Sirdaryo viloyati hokimligi (G‘.G‘. Mirzayev) tuman va shahar hokimliklari, viloyat Tashkiliy muvofiqlashtiruvchi ishchi guruhi va Hududiy ishchi guruhlar bilan birgalikda viloyatning tuman va shaharlarida faoliyat ko‘rsatayotgan xo‘jalik yurituvchi subyektlar tomonidan aholi va tadbirkorlik subyektlariga maqbul narxlarda mini texnologiyalar, asbob-uskunalar, chorva mollari (nasldor qoramol, qo‘y, echki), parranda, baliq, asalari uyasi, chorva ozuqasi hamda boshqa zarur xomashyo va materiallar yetkazilishini, ixcham issiqxonalar qurib berilishini va boshqa xizmatlar ko‘rsatilishini ta’minlash choralarini ko‘rsin. 
 8. O‘zbekiston Respublikasi Prezidentining “Hududlarning jadal ijtimoiy-iqtisodiy rivojlanishini ta’minlashga doir ustuvor chora-tadbirlar to‘g‘risida” 2017-yil 8-avgustdagi PQ-3182-sonli qaroriga muvofiq tashkil etilgan sektor rahbarlari o‘zlari rahbarlik qilayotgan hududlarga ajratilgan kreditlarning maqsadli ishlatilishi ta’minlanishida va kreditlarning belgilangan muddatda qaytarilishida mas’ul ekanligi belgilab qo‘yilsin va bu borada tijorat banklariga har tomonlama amaliy yordam ko‘rsatsin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — Moliya vaziri J.A. Qo‘chqorov, O‘zbekiston tiklanish va taraqqiyot jamg‘armasi ijrochi direktori Sh.A. Vafoyev va Sirdaryo viloyati hokimi G‘.G‘. Mirzayev zimmasiga yuklansin.